'ভারত থেকে আগামী দিনেও সামরিক সরঞ্জাম কেনা হবে'
ভারত থেকে আগামী দিনেও সামরিক সরঞ্জাম কেনা হবে – শীর্ষক প্রতিবেদনে দৈনিক প্রথম আলো লিখেছে ভারত সফররত বাংলাদেশের পররাষ্ট্রমন্ত্রী হাছান মাহমুদ বলেছেন, নিরাপত্তা ও প্রতিরক্ষা ক্ষেত্রে দুই দেশের মধ্যে সহযোগিতা রয়েছে। ভারত থেকে সামরিক সরঞ্জাম বাংলাদেশ কেনে। আগামী দিনেও কিনবে।
গতকাল বৃহস্পতিবার ভারত সফরের তৃতীয় দিনে নয়াদিল্লিতে ‘বিবেকানন্দ ইন্টারন্যাশনাল ফাউন্ডেশনে’ এক অনুষ্ঠানে ভাষণের পর প্রতিরক্ষা সরঞ্জাম কেনাবেচাসংক্রান্ত এক প্রশ্নের জবাবে এই মন্তব্য করে পররাষ্ট্রমন্ত্রী বলেন, ‘আমরা ভারত থেকে সামরিক সরঞ্জাম কিনি। এ জন্য ভারত ৫০ কোটি ডলার ঋণও দিয়েছে। সেটার সদ্ব্যবহারও আমরা করছি।’
প্রথম আলোর প্রতিবেদনে আরও বলা হয়েছে- বিভিন্ন সূত্রে জানা যায়, ভারতের তৈরি হালকা সামরিক বিমান ‘তেজস’, ‘ধ্রুব’ হেলিকপ্টারসহ বেশ কিছু সামরিক সম্ভার পেতে বাংলাদেশ আগ্রহ দেখিয়েছে। বাংলাদেশে রাশিয়ার তৈরি ‘এমআই ১৭’ বহরের রক্ষণাবেক্ষণের ক্ষেত্রেও ভারত আগ্রহ দেখিয়েছে।
নির্বাচনে সমর্থন দেয়ায় ভারতকে পররাষ্ট্রমন্ত্রীর ধন্যবাদ – নয়া দিগন্তের শিরোনাম। খবরে বলা হয় বাংলাদেশে অবাধ, সুষ্ঠু ও স্বচ্ছ নির্বাচনকে সমর্থন দিয়ে গণতন্ত্র রক্ষার জন্য ভারতের জনগণ ও সরকারকে ধন্যবাদ জানিয়েছেন পররাষ্ট্রমন্ত্রী ড. হাছান মাহমুদ।
ভারতের পররাষ্ট্রমন্ত্রী এস জয়শঙ্করের আমন্ত্রণে হাছান মাহমুদ গত মঙ্গলবার দিল্লি সফরে গেছেন। পররাষ্ট্রমন্ত্রী বলেন, নির্বাচন বানচাল করার জন্য অনেক ষড়যন্ত্র হয়েছে। তবে ভারতের জনগণ ও সরকার ১৯৭১ সালের মুক্তিযুদ্ধের মতো আমাদের গণতন্ত্রকে রক্ষায় পাশে দাঁড়িয়েছে। বাংলাদেশে সম্প্রতি অনুষ্ঠিত নির্বাচনটি ভালো ও অংশগ্রহণমূলক হয়েছে। জনগণ এতে আনন্দমুখর পরিবেশে ভোট দিয়েছে। ভারতীয় উপ মহাদেশের প্রেক্ষাপটে এটিকে অবশ্যই ভালো নির্বাচন বলতে হবে।
পালংখালীতে উত্তেজনা ঘুমধুম সীমান্ত শান্ত – যুগান্তরের অন্যতম প্রধান শিরোনাম। বলা হচ্ছে মিয়ানমারের অভ্যন্তরে সেনাবাহিনী ও বিদ্রোহী আরাকান আর্মির মধ্যে সংঘাত চলছে। তবে এ সংঘাতের রেশ বাংলাদেশ সীমান্তে তেমন একটা পড়েনি।
বান্দরবানের নাইক্ষ্যংছড়ির তুমব্রু-ঘুমধুম সীমান্ত শান্ত থাকলেও কক্সবাজারের উখিয়া সীমান্তে উত্তেজনা বিরাজ করছে। উখিয়ার পালংখালী ইউনিয়নের রহমতের বিল সীমান্তে বুধবার রাত ১১টা থেকে ২টা পর্যন্ত গোলাগুলির শব্দ শোনা গেছে।
৫ দিনে পালিয়ে এল ৩৩১ বিজিপি – মিয়ানমার সীমান্ত পরিস্থিতি নিয়ে দেশ রূপান্তরের শিরোনাম। এতে বলা হয়েছে, মিয়ানমারের সীমান্তরক্ষী বাহিনী বর্ডার গার্ড পুলিশের (বিজিপি) আরও ২ জন সদস্য গতকাল বৃহস্পতিবার বাংলাদেশে প্রবেশ করেছে। এ নিয়ে গত ৫ দিনে বিজিপির ৩৩১ জন সদস্য পালিয়ে এসে বাংলাদেশ বর্ডার গার্ডের (বিজিবি) কাছে আশ্রয় নিয়েছে।
এদের মধ্যে ১০১ জন সদস্যকে গতকাল কক্সবাজারের টেকনাফে স্থানান্তর করা হয়েছে। বিজিবি সূত্রে জানা গেছে, আশ্রয় নেওয়াদের মিয়ানমারে ফেরত পাঠানোর জন্য প্রশাসনিক সুবিধার কথা বিবেচনা করে বান্দরবানের তমব্রু সীমান্ত থেকে তাদের টেকনাফের হ্নীলাতে স্থানান্তর করা হয়। এদিকে সময় নষ্ট না করে যত দ্রুত সম্ভব মিয়ানমার সীমান্তরক্ষী বাহিনীর সদস্যদের তাদের দেশে ফেরত পাঠাতে চায় বাংলাদেশ।
Import tax cut for rice, oil, sugar, but will it impact Ramadan market? দ্য বিজনেস স্ট্যান্ডার্ডের খবরে বলা হচ্ছে আসন্ন রমজান সামনে রেখে সরকার চাল, তেল, চিনি ও খেজুরে আমদানি শুল্ক এবং ভ্যাট কমিয়ে দিয়েছে, কিন্তু ব্যবসায়ীদের শঙ্কা এতে বাজারে খুব সামান্যই প্রভাব পড়বে।
তারা বলছে ভ্যাট-ট্যাক্সের পরিমাণ তাদের প্রত্যাশামতো কমেনি। তার উপর আন্তর্জাতিক বাজারেও চালের দাম বাড়ছে। একইসাথে ব্যবসায়ীরা ঋণপত্র খোলার বাড়তি খরচ, আমদানিকৃত পণ্যে উচ্চমূল্যের ট্যাক্স ইত্যাদি বিষয়কেও দায়ী করছেন। তবে ভোক্তা অধিকার গ্রুপগুলো বলছে দাম না কমানোর জন্য ব্যবসায়ীদের এসব অজুহাত মাত্র।
একই প্রসঙ্গে মানবজমিনের শিরোনাম শুল্ক কমে, দাম কমে না, লাভ ব্যবসায়ীদের। তারা বলছে আসন্ন রমজান উপলক্ষে অস্থির নিত্যপ্রয়োজনীয় পণ্যের দাম নিয়ন্ত্রণে চাল, তেল, চিনি ও খেজুরে শুল্ক ও কর কমিয়ে প্রজ্ঞাপন জারি করেছে জাতীয় রাজস্ব বোর্ড (এনবিআর)। পণ্যগুলোতে শুল্ক ও কর ৫ শতাংশ থেকে সর্বোচ্চ ৪৭ শতাংশ পর্যন্ত কমানো হয়েছে।
এদিকে শুল্ক কমায় আগামী সপ্তাহের মধ্যে আলোচ্য পণ্যগুলোর নতুন দাম নির্ধারণ হবে বলে জানিয়েছেন বাণিজ্য প্রতিমন্ত্রী আহসানুল ইসলাম টিটু। তবে গত বছর কয়েকটি পণ্যের আমদানি শুল্ক কমিয়েছিল সরকার। কিন্তু উল্টো ওইসব পণ্যের দাম বাড়িয়েছিলেন ব্যবসায়ীরা। ফলে শুল্ক কমানোর সুফল পায়নি ভোক্তারা। লাভবান হয়েছেন ব্যবসায়ীরা।
এখন পর্যন্ত জিআই স্বীকৃতি পেয়েছে ২২ পণ্য, আবেদন রয়েছে ১৪টির – বণিক বার্তার প্রধান শিরোনাম এটি।
খবরে বলা হচ্ছে দেশে প্রথম ভৌগোলিক নির্দেশক (জিআই) পণ্যের স্বীকৃতি পেয়েছিল জামদানি শাড়ি, ২০১৬ সালে। আর সর্বশেষ গতকাল টাঙ্গাইল শাড়ির জিআই স্বত্বের ঘোষণা দিয়ে জার্নাল প্রকাশ করেছে পেটেন্ট, ডিজাইন ও ট্রেড মার্কস অধিদপ্তর (ডিপিডিটি)। এর মধ্য দিয়ে দেশে জিআই স্বীকৃতি পাওয়া পণ্যের সংখ্যা দাঁড়াল ২২-এ। এছাড়া জিআই সনদের জন্য ডিপিডিটিতে আবেদন জমা রয়েছে আরো ১৪ পণ্যের।
৯ ব্যাংককে সতর্ক করল বাংলাদেশ ব্যাংক – সমকালের খবর। বিস্তারিত বলা হয় হযরত শাহজালাল আন্তর্জাতিক বিমানবন্দরে বৈদেশিক মুদ্রা সংগ্রহে অনিয়মের কারণে নয়টি সরকারি-বেসরকারি ব্যাংকের প্রধান নির্বাহীদের ডেকে সতর্ক করেছে বাংলাদেশ ব্যাংক। একইসঙ্গে জড়িত কর্মকর্তাদের বদলি করতে নির্দেশ দেওয়া হয়েছে।
পাশাপাশি পুনরায় যাতে এসব অনিয়ম না হয়, সে বিষয়ে বিমানবন্দরে থাকা এসব ব্যাংকের বুথকে তদারকি জোরদারের তাগিদ দেওয়া হয়েছে। ব্যাংকগুলো হলো—সোনালী, জনতা, অগ্রণী, পূবালী, যমুনা, সিটি ব্যাংক, মিচুউয়াল ট্রাস্ট ব্যাংক, স্ট্যান্ডার্ড ব্যাংক ও প্রবাসী কল্যাণ ব্যাংক।
Schools to remain open for 10-15 days during Ramadan – অর্থাৎ রমজানেও ১০-১৫ দিন স্কুল খোলা থাকবে, ইংরেজি দৈনিক নিউ এজের শিরোনাম এটি।  এতে বলা হয় বাংলাদেশ সরকার সিদ্ধান্ত নিয়েছে সমস্ত প্রাইমারি স্কুল রোজার ১০ দিন পর্যন্ত খোলা রাখার। এছাড়া সরকারি ও বেসরকারি মাধ্যমিক স্কুলগুলোতে ১১ই মার্চ থেকে ২৫শে মার্চ পর্যন্ত ক্লাস চালু থাকবে।
নতুন শিক্ষাক্রমে এসএসসি পরীক্ষা কীভাবে হবে সেই বিষয়ে উদ্বেগ – সংবাদের শিরোনাম এটি। পত্রিকাটি বলছে নতুন শিক্ষাক্রমে এ বছর নবম শ্রেণীতে ভর্তি হওয়া শিক্ষার্থীদের ২০২৬ সালে এসএসসি পরীক্ষায় অংশ নেয়ার কথা। কিন্তু ওই বছর এসএসসি পরীক্ষা কীভাবে হবে, পরীক্ষার বিষয় ও প্রশ্নপত্রের ধরন কী হবে সেই বিষয়ে এখনও নিশ্চিত নয় শিক্ষা মন্ত্রণালয়। কারণ নতুন শিক্ষাক্রমে পরীক্ষা পদ্ধতি বাতিল করে শিক্ষার্থীদের শ্রেণীকক্ষে ‘সূচক’ বা ‘চিহ্নভিত্তিক’ মূল্যায়নের কথা বলা হয়েছে।
নতুন শিক্ষাক্রমে পরীক্ষা পদ্ধতি বাতিল করায় অভিভাবকদের ‘অসন্তোষ’ বিরাজ করছে। পরীক্ষা পদ্ধতি ফিরিয়ে আনার জন্য সম্প্রতি রাজধানীসহ বিভিন্ন জেলায় মানববন্ধনসহ নানা কর্মসূচি পালন করেন অভিভাবক ও সংশ্লিষ্টরা। বিষয়টি নিয়ে সব শিক্ষাবোর্ড ও বিশেষজ্ঞদের মতামত নেয়ার নির্দেশ দিয়েছেন শিক্ষামন্ত্রী।
পাকিস্তানের নির্বাচন নিয়েও প্রধান শিরোনাম করেছে অনেক পত্রিকা। দৈনিক ইত্তেফাক লিখেছে – পাকিস্তানের নির্বাচনে কারচুপি, সহিংসতা।
বলা হচ্ছে অনিয়ম, কারচুপি, সহিংসতা, মোবাইল, ইন্টারনেট সেবা  ও সীমান্ত বন্ধের মধ্য দিয়েই অনুষ্ঠিত হলো ক্রমবর্ধমান মুদ্রাস্ফীতির কবলে পড়া পাকিস্তানের দ্বাদশ পার্লামেন্ট নির্বাচন। পাকিস্তান পার্লামেন্টের ২৬৫টি আসন ছাড়াও প্রাদেশিক পরিষদের ৫৯০টি আসনে ভোট অনুষ্ঠিত হয়েছে। এক প্রার্থীর মৃত্যুর কারণে ন্যাশনাল অ্যাসেম্বলির একটি আসন এবং তিনটি প্রাদেশিক আসনের ভোট স্থগিত করা হয়।
নির্বাচন ঘিরে মোবাইল, ইন্টারনেট সেবা ও সীমান্ত বন্ধ রাখা হয়, দিনভর সহিংসতায় নিহত হয়েছে পুলিশসহ ৯ জন। কারাগারে থাকা ইমরান খান পোস্টাল ব্যালটে ভোট দিয়েছেন বলে খবরে বলা হয়।
গ্যাস সংকটে তছনছ ছয় খাত – কালবেলার প্রধান শিরোনাম। গ্যাস সংকটের কারণে দেশের ছয়টি খাতে মারাত্মক নেতিবাচক প্রভাব পড়েছে। গত মাসের তুলনায় চলতি মাসে সরবরাহ কিছুটা বাড়লেও সার্বিক সংকটের উল্লেখযোগ্য কোনো উন্নতি হয়নি।
বিশেষ করে সরাসরি উৎপাদন ও অর্থনীতির সঙ্গে জড়িত ভারী শিল্প, বস্ত্র, তৈরি পোশাক, সার, বিদ্যুৎ ও পরিবহনের সিএনজি খাতে গ্যাস সরবরাহে বড় রকমের ঘাটতি রয়েই গেছে। তার ওপর গ্যাসের চাপ (প্রেশার) কম থাকায় উৎপাদন ক্ষমতার অর্ধেকও কাজে লাগাতে পারছে না শিল্পকারখানাগুলো। এর প্রভাবে রপ্তানিমুখী পোশাক খাতে আদেশ বাতিল হচ্ছে। অনেকেই কারখানা বন্ধ করে দেওয়ার চিন্তা করছেন বলে উদ্যোক্তারা জানিয়েছেন। এদিকে সরকারের পক্ষ থেকে বলা হচ্ছে, এই গ্যাস সংকট শিগগির সমাধান হচ্ছে না।
কারাগারে বিএনপি নেতার মৃত্যু, নির্যাতনের অভিযোগ স্বজনদের – দৈনিক সংবাদের খবর এটি। বলা হয় রংপুর কেন্দ্রীয় কারাগারে মনোয়ারুল ইসলাম নামে নাশকতা মামলার আসামি এক বিএনপি নেতার মৃত্যু হয়েছে। রংপুর কেন্দ্রীয় কারাগারের জেল সুপার জানান অসুস্থ হয়ে তার মৃত্যু হয়। তবে স্বজনদের অভিযোগ তাকে গ্রেপ্তার করে আদালতে না পাঠিয়ে পুরো একদিন এক রাত থানায় আটক রেখে অমানুষিক নির্যাতন করে আদালতে চালান করে পুলিশ। এই নির্যাতনেই তার মৃত্যু হয়।
শতক ছাড়িয়েছে পেঁয়াজ, দাম কমেছে আলু ও রসুনের – কালের কন্ঠের শিরোনাম। মুড়িকাটা পেঁয়াজের মৌসুম শেষ না হতেই বাড়ছে দাম।
রাজধানীর বাজারে গতকাল বৃহস্পতিবার মুড়িকাটা পেঁয়াজের কেজির দাম বেড়ে শতক ছাড়িয়েছে। এক সপ্তাহের ব্যবধানে গতকাল খুচরায় কেজিতে ১০ টাকা পর্যন্ত দাম বেড়ে ১০০ থেকে ১১০ টাকায় বিক্রি হয়। দীর্ঘদিন ক্রেতাদের উচ্চ দামে রসুন কিনে খেতে হয়েছে। এখন বাজারে নতুন রসুন চলে আসায় দাম অনেকটাই কমে গেছে। ক্রেতারা এখন নতুন দেশি রসুন কেজি মানভেদে ১৩০ থেকে ১৫০ টাকায় কিনতে পারছে। আর কেজিতে আলুর দাম ১৫ থেকে ২০ টাকা পর্যন্ত কমেছে।
এছাড়া গতকাল অনুষ্ঠিত বাংলাদেশ-ভারত অনুর্ধ্ব ১৯ নারী সাফ ফুটবলের ফাইনাল নিয়েও শিরোনাম করেছে অনেক পত্রিকা। যুগান্তর লিখেছে অনেক নাটকের পর বাংলাদেশ-ভারতকে যুগ্ম চ্যাম্পিয়ন ঘোষণা। এতে বলা হয় সাফ অনূর্ধ্ব-১৯ নারী চ্যাম্পিয়নশিপের ফাইনালে শ্বাসরুদ্ধকর লড়াই হয়। টানটান উত্তেজনাকর ম্যাচটি নির্ধারিত ৯০ মিনিটে ১-১ গোলে অমীমাংসিত থাকে। এরপর টুর্নামেন্টের নিয়ম অনুযায়ী সরাসরি টাইব্রেকার হয়।
টাইব্রেকারেও ছিল নাটকীয়তায় ভরপুর। টাইব্রেকার ১১-১১ গোলে খেলা অমীমাংসিত থাকে।
ফুটবলে সাধারণত টাইব্রেকার সাডেন ডেথ মীমাংসা না হওয়া পর্যন্ত চলতে থাকে। কিন্তু এ ম্যাচের শ্রীলংকান কমিশনার ডি সিলভা জয়সুরিয়া দিলান শিরোপা নির্ধারণে টস করার সিদ্ধান্ত নেন। সেই টসের ভাগ্য-পরীক্ষায় জিতেই ভারত শিরোপা জয়ের উৎসব শুরু করে।
কিন্তু টসের পরে বাংলাদেশ দল প্রতিবাদ জানায়। বাংলাদেশের যুক্তি ছিল টসটা দ্রুত হয়ে গেছে। এ নিয়ে প্রতিবাদও চলতে থাকে। কিন্তু নাটক নতুন মোড় নেয় ম্যাচ কমিশনার নিজের ‘ভুল’ শোধরাতে যাওয়ায়।
বাংলাদেশ ফুটবল ফেডারেশনের (বাফুফ) মিডিয়া বিভাগ জানিয়েছে, ম্যাচ রেফারি টস করে ভুল করেছেন। সেই ভুলটা শুধরে তিনি টাইব্রেকারের সাডেন ডেথ নতুন করে শুরু করতে চেয়েছেন। ভারত সেই সিদ্ধান্ত না মেনে মাঠ ছেড়ে চলে যায়। ভারত অবশ্য এরপর পরিস্থিতি বুঝে ফিরে আসে। ভারত ফিরে আসার পর দুই দলকে যৌথ চ্যাম্পিয়ন ঘোষণা করা হয়।

কারাগারে বিএনপি নেতার মৃত্যু, নির্যাতনের অভিযোগ স্বজনদের